**ӨНЕРМЕН ҚАНАТЫН ҰШТАСТЫРҒАН**

*Аманжолова С. Б.,*

*Қарағанды облысы білім басқармасының*

*Қарағанды қаласы білім бөлімінің*

*«№2 балалар музыка мектебінің»*

*қобыз, домбыра сыныбы оқытушысы.*

*Қазақстан Республикасының білім үздігі,*

*Қазақстан Республикасының білім беру ісінің құрметті қызметкері*

Марат Капенович қарапайым еңбекшінің отбасында дүниеге келгенімен, өнерді жоғары бағалайтын ортада өсті. Әкесі – Қапен Мажитов қатардағы кенші-шахтер болғанымен, ұлттық өнерге көкірек көзі ояу, ынтасы зор адам болды. Маратты жастайынан алдына жайғастырып алып, күй тыңдататын. Ал анасы Ғайниямал Загидулла осы кенже баласының домбыраға деген құштарлығын ерте байқап, өнерге қанат қақтыруға бар күш-жігерін жұмсады. Содан да болар, 1972 жылы облыстық балалар музыка мектебіне жетелеп апарып оқуға берді.

Өнер – өмірді көріп-білу, тәжірибеде қалыптасумен қатар, жаратылыста тектік қанмен берілетін қасиетті жетістік. Бірақ оны дер кезінде танып, дамыта білу керек. Бақытына қарай осы өнер мектебінде ұлағатты ұстаз, шебер домбырашы, Қазақстан Республикасының оқу ісінің үздігі Қанат Оспановтың домбыра сыныбына тап болды. Қасиетті қара домбыраның шанағындағы құдіретті әлемнің табиғатын түйсіне бастағандықтан, ендігі ғұмыр жолын тек өнерге арнауға бекінді. Сол арман алға жетелеп, 1977 жылы Тәттімбет атындағы музыка училищеге еш қиындықсыз оқуға қабылданып, оны 1982 жылы үздік бітіріп шықты. Осы өнер мен білім ордасында ұстазы Балтабай Шақарбаевтың тәлімінен өтті, Сонда күй әлемінде асқақ армандар, ананың бақыты, баланың күлкісімен қатар, мұң-шер, үзілген үміттер астасып жататынын тереңдей бойлады.

Өнер жолындағы алғашқы қадамдарында табиғи дарындылық тек қана терең біліммен астасқанда ғана алар асуларың биік болатынын түйсінді. Үкілеген үміттің жетегімен 1982 жылы Алматыдағы Құрманғазы атындағы консерваторияға түсіп, арасында Отан алдындағы борышын өтеуге әскерге де барып үлгеріп, соңғы курстарды сырттай оқып, 1989 жылы ойдағыдай бітіріп шықты. Тәлімгерлік өмір жолы да осы кезде басталған. 1987-1991 жылдар аралығында кеше ғана өзі оқып бітірген облыстық балалар музыка мектебіне домбыра аспабы бойынша сабақ берді.

Өз ұстаздары мен әріптестерінің ақыл-кеңесіне ден қоя отырып, дарынды ізбасар жастар дайындау жолында ерінбей еңбек жасады. Соның нәтижесінде шәкірттері әр түрлі халықаралық, республикалық, облыстық байқаулардың жүлдегерлері мен жеңімпаздары атанды. Ол Қ. Талжанов, А. Құдайбергенов, Е. Сайдин, Е.Нілдібаев секілді дарынды шәкірттерімен мақтана алады. Ал еліміздің әр қиырында еңбек ететін басқа шәкірттері әлі күнге ұстаз тұтады.

1991 жылдан №2 өнер мектебінде ұстаздық қызметін жалғастырып жүргенінде, облыстық білім басқармасы сенім артып, 2007 жылдан бастап осы білім ордасының директорлық лауазымына тағайындалып, 2019 жылға дейін директор қызметін атқарды. 2019 жылғы оқу жылының басында өзі өнердің білімін алған № 2 музыка мектебіне директорлық лауазымға тағайындалды. Аз ғана уақыт ішінде жолын тауып, тетігін келтіріп мектепті күрделі жөндеуден өткізді. Қазіргі №2 балалар музыка мектебін «ЮНЕСКО» атауын алуымен қатар, оның үлкен де ордалы білім және өнер ошағына айналуына бар күш-қайратын жұмсады. Оған дәлел Қытай Халық Республикасы Чэнду қаласындағы №3 өнер мектебі мен Ресейдің Барнауыл қаласындағы Алтай мемлекеттік университетімен өзара ынтымақтастықта жұмыс жасау үшін келісілген меморандумдарды айтуға болар еді.

Өнер мен білім саласындағы 38 жыл еңбегі еленбей қалмады. Кеудесіне тағылған «Қазақстан Республикасы білім саласының құрметті қызметкері», «Ы.Алтынсарин атындағы» төс белгі мен бірнеше мерейтойлық медальдар соның айқын айғағы. Ал толып жатқан сертификаттар, дипломдар, алғыс хаттар, грамоталар - шығармашылық қабілет пен аянбай еткен еңбектің айқын көрсеткіші.

Марат Қапенович өнер-білім саласындағы іс-тәжірибені насихаттау мен зерттеуде де танымал жан. Ресурстық орталықтар жұмысы, музыкалық білім беру, инновациялық оқыту жолдарын дамыту т.б. проблемалар бойынша өзара ынтымақтастықта жұмыс жасауда ҚХР, Ветьнам, Қырғыз, Тәжікстан мемлекеттері мен еліміздегі Астана, Алматы, Шымкент қалаларында өткен симпозиумдар мен семинарларда өнертанушылық, әдістемелік тақырыптарда баяндамалар жасап, ұлттық өнердің абыройын асқақтату барысындағы іс-тәжірибесімен бөлісті. Бұған бірнеше ғылыми жоба бағдарламаларының авторы екенін және халықаралық және республикалық ғылыми-практикалық конференцияларда оннан астам ғылыми әдістемелік тақырыптағы мақалаларды қоссақ, Марат Капеновичтің білімді басшы, үлгілі ұстаз ретіндегі тұлғасын таныта түсері анық. Қазақтың қара домбырасының шанағынан шалқыған күй төгетін өнерпаз шәкірттер дайындауда абыройы асқақтай беретініне сеніміміз кәміл.